Osmo A. Wiio

Osmo Antero (Osmo A.) Wiio (4. helmikuuta 1928 Porvoo – 20. helmikuuta 2013 Kauniainen) oli suomalainen viestinnän professori, toimittaja ja kansanedustaja. Wiio oli tunnetuimpia suomalaisia organisaatioviestinnän tutkijoita ja opettajia. Hän tuli tunnetuksi myös tulevaisuudentutkijana, tieteen kansanomaistajana ja käytännön viestinnän edistäjänä. == Elämä ja ura == Wiion vanhemmat olivat näyttelijä Ivar Fredrik Wiio ja ompelija Jaana Erika Sanelma Aariainen. Hän avioitui vuonna 1954 kotitalousopettaja Leena Marjatta Warosen (1928–2012) kanssa. He saivat kaksi lasta (Antti Juhani s. 1955 ja Juha Jaakko s. 1957). Wiio valmistui Helsingin yliopistosta valtiotieteen maisteriksi 1954, mutta suoritti lehdistöopin laudatur-opinnot Yhteiskunnallisessa korkeakoulussa Helsingissä. Yhteiskuntatieteiden tohtoriksi hän väitteli Tampereen yliopistossa vuonna 1968. Wiion väitöskirja käsitteli tekstin ymmärrettävyyttä. Valmistuttuaan tohtoriksi Wiio meni aluksi Sitran palvelukseen. Hän ideoi yhdessä professori Eino Tunkelon kanssa Univac 1108 -suurtietokoneen hankinnan Sitran varoilla Suomen yliopistojen käyttöön. Kone palveli yliopistoja yli kymmenen vuotta 1970–1982. Wiio toimi Helsingin kauppakorkeakoulun professorina vuosina 1973–1975, liberaalisen kansanpuolueen kansanedustajana 1975–1979 sekä Helsingin yliopiston viestinnän professorina ja viestinnän laitoksen esimiehenä 1978–1991. Wiio kirjoitti lukuisia viestintää käsitteleviä oppi- ja tietokirjoja. Tekniikkaa ja tietotekniikkaa käsitteleviä yleistajuisia artikkeleita Wiio kirjoitti useisiin lehtiin 1950-luvulta lähtien. 1950- ja 1960-luvuilla Wiio toimi toimittajana radiossa ja lehdistössä ja perusti Tekniikan Maailma -lehden vuonna 1952. Hän myi lehden vuotta myöhemmin. Wiio harrasti radioamatööritoimintaa (kutsu OH2TK) ja hän oli Suomen Radioamatööriliitto ry:n kunniapuheenjohtaja. Wiio sai valtion tiedonjulkistamispalkinnon vuonna 1970, International Communication Associationin (ICA) teollisuuspalkinnon vuonna 1974 ja vuoden 2000 Nokia- palkinnon. == Wiion lait == Wiio kehitti joukon Wiion laeiksi kutsuttuja lakeja viestinnästä ja tulevaisuudesta. Esimerkkejä laeista ovat: * Viestinnän ensimmäinen laki: ”Viestintä yleensä epäonnistuu, paitsi sattumalta.” * Viestinnän viides laki: ”Joukkoviestinnässä ei ole tärkeätä se, miten asiat ovat vaan miten asiat näyttävät olevan.” * Viestinnän kuudes laki: ”Uutisen tärkeys on kääntäen verrannollinen etäisyyden neliöön.” * Wiion laki tulevaisuuden ennustamisesta: ”Lähitulevaisuus yliarvioidaan ja kaukainen tulevaisuus aliarvioidaan.” == Teoksia == * Wiio, Osmo A. ja Somerikko Unto V: Harrastelijan radiokirja. Harrastelutaito Oy, 1950. *Lascaux'n luolat (nuorten romaani). Otava, 1958. * Wiio, Osmo A. ja Somerikko Unto V: Taskuradiot ja transistorit. Tekniikan Maailma, 1958. * Wiio, Osmo A. ja Somerikko Unto V: Uusi Radiokirja. Toinen painos. Helsinki: Tekniikan Maailma, 1959. * Wiio, Osmo A. ja Somerikko Unto V: Nuorten radiokirja. Tekniikan Maailma, 1960. * * Wiio, Osmo A.: Yleisö ja Yleisradio: Tutkimus suomalaisten yleisradiotoimintaa ja -ohjelmia koskevista mielipiteistä sekä yleisradiojärjestelmästä kokonaisuutena. Helsinki: Weilin+Göös, 1971. * *Wiio, Osmo A., Somerikko Unto V ja Laine Reijo R: Elektroniikkaa sinulle. EU harrastekirjat, 1975. * *Wiio, Osmo A. ja Laine Reijo R: Radioamatöörin käsikirja. EU harrastekirjat, 1978. * * * * * * *Wiio, Osmo A.: Guilty or not guilty?: Television and violence: An international comparison. Helsinki: University of Helsinki, 1998. * *Suomen mediamaisema. Toimittaneet Kaarle Nordenstreng ja Osmo A. Wiio. Porvoo: WSOY, 2001. * * == Lähteet == == Aiheesta muualla == * * Aula, Pekka & Juholin, Elisa: Viestinnän professori, toimittaja, kansanedustaja. Helsingin yliopisto 2008. * Osmo A. Wiion muistokirjoitus Helsingin Sanomissa. (Maksullinen artikkeli.) * Luokka:Kansanedustajat Luokka:Suomalaiset liberaalit poliitikot Luokka:Helsingin vaalipiiri Luokka:Suomalaiset mediatutkijat Luokka:Suomalaiset tulevaisuudentutkijat Luokka:Suomalaiset toimittajat Luokka:Radioamatöörit Luokka:Helsingin yliopiston professorit Luokka:Helsingin kauppakorkeakoulun professorit Luokka:Suomalaiset professorit Luokka:Tiedonjulkistamisen valtionpalkinnon saajat Luokka:Vuonna 1928 syntyneet Luokka:Vuonna 2013 kuolleet Luokka:Erityisavustajat